Mike Legarth (KF), 2012-11-29:
Tak, hr. formand.
Hvis man sådan lige ganske kort skal ridse situationen op i sin helhed, handler det jo om, at vi energipolitisk gerne vil omlægge til grøn energi, at vi gerne vil skabe en solid og effektiv energisektor med mange forskellige stabile kilder, og at vi gerne vil producere energien så rent som muligt – selvfølgelig under hensyntagen til, hvad prisen er; borgerne skal kunne betale, og virksomhederne skal kunne betale.
Det må ikke være et samfundsregnestykke, der går i minus.
Hvad var så årsagen til, at vi havnede i en problemstilling, hvor vi skulle se på den ordning, vi her havde med hensyn til solcelleenergi og afregningspriser?
Ja, det var jo, at man tidligere havde lavet en afregningspris, som gjorde, at ministeren manglede penge i kassen.
Det er blevet meget attraktivt at sætte solcelleanlæg op, og det er godt.
Vi støtter jo, at folk tager et personligt ansvar og medvirker til den grønne omlægning.
Det synes vi er godt, og det roser og anerkender vi.
Og det er også derfor, vi ikke vil være med til at gøre det med tilbagevirkende kraft, når vi nu skulle ændre på reglerne.
Vi synes, de forudsætninger, vi har givet folk at investere efter, skal vi leve op til.
Med hensyn til prisen er jeg uenig med Enhedslistens hr. Per Clausen, der synes, det er for dyr en regning, at man må udskyde havvindmølleparkerne.
Det synes jeg ikke, jeg synes, det er en o.k. pris at betale for at honorere borgernes forventninger og behandle borgerne ordentligt, for man kan ikke, synes jeg, fra politisk hold tillade sig at ændre på præmisserne.
Det sagde vi fra dag ét, da den her debat kom op, og over tid fik vi opbakning, først fra Venstre og senere også fra ministeren og andre partier, og det glæder os, for det her er meget vigtigt.
Og jeg mener, at vi har fundet en model, der ikke er med tilbagevirkende kraft.
Da vi fastsatte støttebeløbet, var prisen for at sætte et solcelleanlæg op meget højere.
Det er blevet billigere, og derfor er det også rimeligt at se på, at dem, der træder ind i en ny ordning, får et andet støttebeløb.
Og det er der, vi har fundet en fin balance.
Vi ville gerne have gjort overgangsordningen lidt længere, for vi ved, at der er mange små virksomheder, der havde købt ind til at levere de her anlæg, men mange mennesker blev usikre, fordi ministeren var lidt længe om at komme i et konkret mode, så vi kunne få en beslutning truffet, og der var derfor mange virksomheder, der brændte inde med et lager.
Og der var måske nogle, der gerne ville have haft et solcelleanlæg og var klar til det, men som ikke kunne nå det efter den gamle ordning.
Men vi fandt en passende overgangsordning.
Vi er også nødt til at forstå, vil jeg sige til hr. Villum Christensen, at hvis vi var fortsat med det gamle system, var det jo alle dem, der køber almindelig el, strøm, energi, der måtte betale for den overpris, der var ved det.
For det var blevet for favorabelt; det kan man jo ikke komme uden om.
Det her må da være fair.
For så er det jo direkte imod det, som Liberal Alliance den ene gang efter den anden har stået og talt om her i salen, nemlig at man ikke skal have for mange støtteordninger, der er unødvendige.
Og det var det her jo i den nye ordning, og derfor har vi lavet det om.
Det synes jeg er fair.
Vi giver 20 år, hvor folk kan være på uændrede vilkår, og efter de 20 år kan man jo gå over på den nye ordning.
Så man kan jo stadig væk bruge sit solcelleanlæg, og man kan stadig væk have en indtjening – ikke helt så høj som i dag, men man kan have en rimelig indtjening.
Jeg er også nervøs for, om der kommer en stopeffekt, fordi vi nu fuldstændig ændrer systemet – der er skabt en usikkerhed, og hvad sker der nu og det næste stykke tid?
Nu er det ikke så attraktivt, som det var før, så der kommer en stopeffekt, det er jeg ikke i tvivl om.
Måske kunne vi have imødegået det med en lidt længere overgangsordning.
Jeg ser selvfølgelig også positivt på, at vi nu får de store anlæg, over 6 kW, og at det bliver muligt for andre end parcelhusejere, at man i fællesskab kan investere i et anlæg og medvirke til grøn omlægning og producere grøn energi.
Det synes jeg er fremragende.
Og så synes jeg også, det vil være passende, at vi overvåger, hvordan det så kommer til at gå med solcelleanlæg, og hvor mange der bliver handlet.
Så vi evaluerer det her om et års tid og igen året efter for at se, om de præmisser, vi har givet, er tilstrækkelige til, at den her energikilde, solcelleanlæg, får den fylde, den skal have.